คปภ.เล็งออกเกณฑ์คุมกรมธรรม์
คปภ.เตรียมออกเกณฑ์คุมกรมธรรม์แบบให้ลูกค้ามีส่วนร่วมในเงินปันผล หลังพบบริษัทประกันชีวิตหลายแห่งไม่สามารถจ่ายปันผลได้ตามคาดการณ์
26 ต.ค. 2553

คปภ.เตรียมออกเกณฑ์คุมกรมธรรม์แบบให้ลูกค้ามีส่วนร่วมในเงินปันผล หลังพบบริษัทประกันชีวิตหลายแห่งไม่สามารถจ่ายปันผลได้ตามคาดการณ์
แหล่งข่าวจาก สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า  ปัจจจุบันบริษัทประกันชีวิตหลายแห่งล้วนประสบปัญหาอันสืบเนื่องมาจากการขายกรมธรรม์ประกันชีวิตแบบมีส่วนร่วมในเงินปันผล ในเรื่องอัตราเงินปันผลที่นำเสนอแก่ลูกค้าในเอกสารประกอบการเสนอขายในอดีต มีความแตกต่างจากอัตราเงินปันผลที่บริษัทสามารถจ่ายให้ได้กับลูกค้าในปัจจุบัน 
เนื่องจาก ในช่วงเวลาที่บริษัทขายในอดีตได้รับรองอัตราดอกเบี้ยอยู่ในภาวะต่ำและบริษัทจำเป็นต้องลงทุนในสินทรัพย์ที่สามารถสอดคล้องกับระยะเวลาเอาประกันภัย จึงทำให้บริษัทไม่สามารถจ่ายเงินปันผลตามที่คาดการณ์ไว้ได้ และยังเป็นการยากในการอธิบายแก่ผู้เอาประกันภัยให้เข้าใจถึงจำนวนเงินปันผลที่ได้รับนั้นอาจลดลงหรือมีความผันผวน
ดังนั้น เพื่อดูแลผลประโยชน์ของลูกค้า ทางคปภ.จึงเน้นให้บริษัทประกันชีวิตมีการเปิดเผยข้อมูลเกี่ยวกับเงินปันผลอย่างเพียงพอ ทั้งในขณะเสนอขายเพื่อประกอบการตัดสินใจซื้อกรมธรรม์ประกันชีวิตและหลังการขายเพื่อให้ลูกค้าทราบถึงแนวทางในการพิจารณาจำนวนเงินปันผลที่ได้รับ ให้มีความชัดเจนและเป็นธรรมยิ่งขึ้น 
"ตอนนี้คปภ.ได้จัดทำกรอบการดูแลกรมธรรม์ประกันชีวิตแบบมีส่วนร่วมในเงินปันผล และกำหนดกรอบการกำกับดูแลเรียบร้อยแล้ว ซึ่งต้องการทำประชาพิจารณ์รับฟังความคิดเห็นของผู้ที่เกี่ยวข้องจนถึงวันที่ 12 พ.ย.2553 นี้ ก่อนที่จะปรับปรุงกฎเกณฑ์และประกาศออกมาเป็นมาตรฐานในการยังคับใช้"แหล่งข่าวจากคปภ.ระบุ
แหล่งข่าวจากคปภ. กล่าวว่า สำหรับแนวทางปฏิบัติในประเทศอื่นๆ เช่น สิงคโปร์ จะมีการแบ่งแยกเป็นมูลค่ากองทุนโดยเฉพาะและกำหนดจ่ายเงินปันผลด้วยอัตราส่วนระหว่างลูกค้ากับผู้ถือหุ้นในสัดส่วน 90:10 ขณะที่คปภ.ได้กำหนดเนื้อหาสำคัญที่บริษัทประกันชีวิตจะต้องระบุไว้ในกรมธรรม์เช่น ให้บริษัทอธิบายผลประโยชน์ ความคุ้มครองตามกรมธรรม์ ความแตกต่างระหว่างผลประโยชน์ที่รับรองจำนวนการจ่าย และไม่รับรองจำนวนการจ่าย ความถี่ในการประกาศจ่าย รวมทั้งผลกระทบจากการเวนคืนกรมธรรม์ การแสดงผลประโยชน์ตามกรมธรรม์ในอนาคต รวมถึงการคาดการณ์ผลประโยชน์ที่ไม่รับรองจำนวนการจ่าย 
แหล่งข่าวจากคปภ.กล่าวว่า  จะให้เกณฑ์ใหม่มีผลบังคับใช้หลังจากที่คปภ.ออกประกาศไปแล้ว 3 เดือนเพื่อให้บริษัทประกันชีวิตได้มีเวลาเตรียมตัวให้พร้อมรับกับแนวทางใหม่